Кірыл Кірыленка

**Кірыл Кірыленка** ( 8 кастрычніка 2000 году) — беларускі футбаліст, нападнік магілёўскага «Дняпра».

## Кар’ера
### Клюбная
Выхаванец школы футбольнага клюбу «Менск». У канцы 2016 году пачаў выступаць за клюбны дубль, у трох матчах забіў два галы.

Да сэзону 2017 году рыхтаваўся з асноўнай камандай «Менску». У сакавіку 2017 году, перад самым пачаткам чэмпіянату, стала вядома аб цікавасьці да Кірыленкі з боку берасьцейскага «Дынама». 2 красавіка 2017 году было абвешчана аб пераходзе маладога нападніка ў склад берасьцейцаў. 30 красавіка таго ж году дэбютаваў у Найвышэйшай лізе, выйшаўшы на замену на 79-й хвіліне ў матчы супраць мазырскай «Славіяй» (3:1). У сэзоне 2017 году пераважна спаборнічаў у складзе дублю «Дынама». За галоўную каманду правёў 5 матчаў у чэмпіянаце Беларусі і толькі адзін у Кубку. Канец сэзону 2017 году прапусьціў праз пашкоджаньне. У першай палове сэзону 2018 году прыцягваўся да асноўнай каманды, дзе часам выходзіў на замену. Аднак з жніўня гуляў толькі за дубль.

У студзені 2019 году паводле пагадненьня бакоў пакінуў берасьцейскае «Дынама». У лютым 2019 году знаходзіўся на праглядзе ў «Зэніце-2», аднак у выніку ў сакавіку далучыўся да барысаўскага БАТЭ, дзе выступаў за дубль. У ліпені 2019 году пасьля прагляду падпісаў трохгадовы кантракт зь львоўскімі «Карпатамі». Гуляў пераважна ў моладзевай камандзе, правёў некалькі матчаў у Прэм’ер-лізе. У чэрвені 2020 году паводле пагадненьня бакоў пакінуў «Карпаты».

У ліпені 2020 году стаў гульцом данецкага «Алімпіка», падпісаўшы трохгадовы кантракт. На полі зьяўляўся зрэдку, толькі двойчы выйшаў на замену ў Прэм’ер-лізе. У студзені 2021 году кантракт з «Алімпікам» быў скасаваны. Неўзабаве пачаў трэнавацца з жодзінскім «Тарпэда-БелАЗ» і ў лютым афіцыйна стаў гульцом каманды. Замацаваўся ў складзе, чаргаваў выхады ў першай адзінаццатцы і на замену.

У жніўні 2022 году перайшоў у румынскі «Брашоў». У красавіку 2023 году вярнуўся ў Беларусь, далучыўшыся да складу наваполацкага «Нафтана». У сьнежні 2023 году перайшоў у мазырскую «Славію». Кірыленка хутка замацаваўся ў складзе каманды, няблага пачаўшы сэзон 2024 году. Тым ня менш, напрыканцы чэрвеня 2024 году нападнік сышоў з клюбу, як мяркуецца, праз канфлікт з галоўным трэнэрам мазырчукоў Іванам Біёнчыкам. Неўзабаве прыяднаўся да першалігавага «Макслайну», дзе быў адным зь лідэраў. Разам з камандай здабыў павышэньне ў Найвышэйшую лігу, але пасьля сэзону пакінуў каманду праз канфлікты ўнутры каманды. У студзені 2025 году стаў футбалістам койданаўскага «Арсэналу». Праз паўгады, згуляўшы ў складзе каманды ў чэмпіянаце 8 матчаў, футбаліст перайшоў у малдаўскі «Зымбру», дзе галоўным трэнэрам крыху раней быў прызначаны Алег Кубараў. Згуляўшы толькі адзін матч, футбаліст сышоў з каманды. Як паведамляла кіраўніцтва клюбу, беларус запакаваў валізу і зьехаў з каманды. У лютым 2026 году далучыўся да магілёўскага «Дняпра».

### Міжнародная
У 2016—2017 гадах выступаў за зборную Беларусі (да 17 гадоў) ў кваліфікацыі чэмпіянату Эўропы. У студзені 2017 году з трыма галамі быў найлепшым бамбардзірам на міжнародным юнацкім турніры «Кубак Разьвіцьця», які ладзіўся ў Менску. У кастрычніку 2017 году і кастрычніку 2018 году гуляў за зборную Беларусі (да 19 гадоў) ў адборачным раўндзе чэмпіянату Эўропы.

10 верасьня 2019 году дэбютаваў у складзе зборнай Беларусі (да 21 году), выйшаўшы на зьмену ў другім тайме адборачнага матча чэмпіянату Эўропы супраць зборнай Партугаліі (0:2).

## Статыстыка

## Крыніцы

## Вонкавыя спасылкі
* Статыстыка «ПБ-Инфо»
* 
* 
* 

Катэгорыя:Беларускія футбалісты